**Poezie de Crǎciun**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A sosit din nou Crǎciunul,

Casele de nea-s cernute,

Vin copii cu Moş Ajunul

La covrigi şi la nuci multe;

Printre fulgi ce se coboarǎ,

Bucuros, cu nasu’ roşu’

Şi cu cerbi la sǎnioarǎ,

Plin de daruri vine Moşu’;

Bradul e împodobit,

Iar copiii toţi aşteaptǎ,

“Iatǎ-mǎ cǎ am sosit !”…

Nu se-aude nici o şoaptǎ;

Ho ! ho ! ho ! bǎieţi şi fete,

De un an nu ne-am vǎzut,

Sunt la uşǎ-atâtea ghete,

Numai ele n-au crescut!

Am în sacul meu cel mare

Pentru toţi, cuminţi de-aţi fost,

Daruri pentru fiecare,

Lista o ştiu pe de rost:

Tu Ileanǎ, eşti mai micǎ,

Pentru tine am bomboane

Şi-o frumoasǎ pǎpuşicǎ

În rochiţǎ cu volane;

Lui Gigel, nişte patine,

(M-a cam bâzâit puţin !)

Da’ la şcoalǎ-nvaţǎ bine

(Iaca, musafirii vin!)

Lui drǎguţu’ de Ionel,

O maşinǎ cu pedale,

Ai fost tare cuminţel…

(Ce mireasmǎ de sarmale!)

Nicuşor, ca o fetiţǎ,

Ruşinos, nu vii în faţǎ?!

Ţi-am adus o puşculiţǎ...

Nu mǎ lua mǎ de mustaţǎ!

Lui Getuţa, cǎ mi-ai scris,

Ţi-am adus, precum se ştie,

Tot ce mǎ-ta ţi-a promis…

(Ah! Miroase a…piftie!)

Vasilicǎ, nu mǎ minte,

D-aia nici nu-l iau la rost:

Ai fost tu bǎiat cuminte?!

Cum? Ce spui? Cǎ nu ai fost?!...

Lasǎ, lasǎ cǎ ai fost!

Ia de-aicea de la moşu'

(Cǎ dupǎ atâta post,

Mǎ ucide…caltaboşu'!)

Ţi-am adus mǎnuşi, şosete

Şi aici o jucǎricǎ,

O pereche de noi ghete…

(Mamǎǎǎ, ce-aş mai trage-o ţuicǎ!)

Mǎi Lenuţo, vin-aproape,

Dacǎ-mi spui o poezie

Scurtǎ, cǎ sunt plin de ape,

Uite ce-ţi dǎ moşu’ ţie:

Şi creioane colorate,

Jucǎrii şi ciocolatǎ…

(Masa-i plinǎ cu de toate

Musafirii mǎ aşteaptǎ!)

Sacul s-a cam uşurat,

(Chiar şi eu…însǎ de bani)

Mai am trei daruri de dat…

(Şi-am un vin de Drǎgǎşani!)

…Papucei pentru bunica,

Nu este o soacrǎ rea,

Umbleeee, toatǎ ziulica…

(Poate-aşa mai scap de ea!)

Iarǎ ţie, mǎi Mǎrie,

(Care mǎ faci fericit)

O cravatǎ, pǎlǎrie,

Pentru…soţul tǎu iubit,

Iar apoi, sǎ nu tresari (!)

O surprizǎ am aici,

Darurile cele mari,

Vin în pacheţele mici!

Şi-ţi mai dau şi un sǎrut…

Pentru toatǎ omenirea,

Noaptea asta s-a nǎscut

Cel ce a adus iubirea!

………………………

Plecǎ moşu’ din poveste

Ce-a venit cu bucurii,

Fǎrǎ sǎ prindǎ de veste

Zarva mare de copii…

Nimeni nu a observat,

Doar Gigel nedumerit

Şi chiar puţintel mirat

La ureche mi-a şoptit:

Moş Clǎciun când a plecat…

Pe mama…a sǎrutat!